


VZNESENÉ PRIPOMIENKY V RÁMCI PRIPOMIENKOVÉHO KONANIA
Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243)
LP/2026/271
Vysvetlivky k použitým skratkám v tabuľke:
O – obyčajná
Z – zásadná
Počet vznesených pripomienok, z toho zásadných: 	21/1
Počet vznesených hromadných pripomienok: 	0

Vznesené pripomienky
	Subjekt
	Typ
	Pripomienka

	GPSR
Generálna prokuratúra Slovenskej republiky
	O
	Všeobecne - O:
K vyššie uvedenému materiálu Generálna prokuratúra Slovenskej republiky neuplatňuje pripomienky.

	KOZP
Komisárka pre osoby so zdravotným postihnutím
	O
	§ 8 ods. 5
Táto pripomienka je zásadná.
K bodu 1. (§ 8 ods. 5) - osobitné volebné okrsky a dostupnosť zastupiteľských úradov
Navrhujeme:
• Navrhujeme doplniť právnu úpravu tak, aby sa pri utváraní osobitných volebných okrskov a určovaní volebných miestností na zastupiteľských úradoch výslovne prihliadalo aj na dostupnosť a prístupnosť týchto miestností pre osoby so zdravotným postihnutím.
• Zároveň navrhujeme ustanoviť, že ak dostupnosť zastupiteľského úradu alebo volebnej miestnosti neumožňuje osobe so zdravotným postihnutím reálne vykonať volebné právo, musí byť zabezpečená iná primeraná a dostupná forma výkonu volebného práva.

Odôvodnenie:
Návrh zákona predpokladá hlasovanie v zahraničí v osobitných volebných okrskoch na zastupiteľských úradoch. Podľa navrhovanej právnej úpravy sa osobitný volebný okrsok vytvorí len tam, kde bude prejavený dostatočný záujem voličov. V praxi však môže byť najbližší zastupiteľský úrad s vytvoreným volebným okrskom vzdialený stovky až tisíce kilometrov od miesta pobytu voliča, prípadne v konkrétnej krajine nemusí byť vytvorený osobitný okrsok vôbec.
Pre osoby so zníženou mobilitou, osoby odkázané na pomoc inej osoby alebo zabezpečujúce starostlivosť o osobu so zdravotným postihnutím, osoby s kombinovaným postihnutím alebo dlhodobo choré osoby môže byť takto nastavený systém fakticky nedostupný. Samotná existencia volebnej miestnosti na zastupiteľskom úrade preto ešte nezaručuje rovný a reálny prístup k výkonu volebného práva.

	KOZP
Komisárka pre osoby so zdravotným postihnutím
	O
	§ 11a, 11b ods. 2
Táto pripomienka je zásadná.
K bodu 2. (§ 11a ods. 2 a § 11b) - žiadosť o zápis do osobitného zoznamu voličov a prístupnosť registrácie
Navrhujeme:
• Navrhujeme upraviť § 11a ods. 2 tak, aby žiadosť o hlasovanie na zastupiteľskom úrade, resp. žiadosť o zápis do osobitného zoznamu voličov, nebolo možné podať výlučne elektronicky, ale aj iným prístupným spôsobom, napríklad písomne.
• Navrhujeme vypustiť vetu, podľa ktorej sa na žiadosť podanú iným spôsobom neprihliada, alebo ju nahradiť úpravou, ktorá umožní alternatívne podanie žiadosti osobám, ktoré z dôvodu zdravotného postihnutia, zdravotného stavu alebo objektívnej prekážky nemôžu využiť elektronickú službu.
• Navrhujeme doplniť do § 11b povinnosť zabezpečiť, aby informačný systém pre hlasovanie na zastupiteľských úradoch bol prístupný pre osoby so zdravotným postihnutím a aby pri jeho použití boli poskytované primerané úpravy a zrozumiteľná podpora.

Odôvodnenie:
Navrhovaná právna úprava podmieňuje zápis do osobitného zoznamu voličov výlučne elektronickým podaním žiadosti a na žiadosť podanú iným spôsobom sa neprihliada. 
Takéto nastavenie môže predstavovať významnú prekážku pri výkone volebného práva pre osoby so zrakovým, telesným, kombinovaným, intelektovým alebo psychosociálnym postihnutím, pre osoby so slabšími digitálnymi zručnosťami, dlhodobo choré osoby, ako aj pre osoby odkázané na pomoc inej osoby. Výlučne elektronická registrácia bez dostupnej alternatívy môže mať za následok, že niektorí voliči nebudú schopní splniť zákonné podmienky na uplatnenie volebného práva zo zahraničia.
Samotná existencia elektronickej služby nezaručuje jej faktickú prístupnosť pre všetkých voličov. V záujme zabezpečenia rovného prístupu k výkonu volebného práva je preto potrebné, aby právna úprava umožňovala aj alternatívne spôsoby podania žiadosti a súčasne zabezpečovala primerané úpravy pre osoby, ktoré z dôvodu zdravotného postihnutia, zdravotného stavu alebo iných objektívnych okolností nemôžu elektronickú službu využívať.

	KOZP
Komisárka pre osoby so zdravotným postihnutím
	O
	§ 11c ods. 8
Táto pripomienka je zásadná.
K bodu 2. (§ 11c ods. 8) - hlasovací preukaz a ochrana voliča pri zmene okolností
Navrhujeme:
• Navrhujeme doplniť § 11c ods. 8 tak, aby volič, ktorý požiadal o hlasovanie na zastupiteľskom úrade, nebol neprimerane obmedzený v možnosti požiadať o hlasovací preukaz, ak sa z dôvodu zdravotného postihnutia, náhleho zhoršenia zdravotného stavu alebo inej objektívnej prekážky nemôže na zastupiteľský úrad osobne dostaviť.
• Navrhujeme ustanoviť možnosť zrušiť žiadosť o hlasovanie na zastupiteľskom úrade a následne požiadať o hlasovací preukaz alebo inú dostupnú formu výkonu volebného práva v primeranej lehote.

Odôvodnenie:
Podľa navrhovaného § 11c ods. 8 obec nevydá hlasovací preukaz voličovi, ktorý požiadal o hlasovanie na zastupiteľskom úrade. Ak sa však takýto volič napokon nemôže na zastupiteľský úrad dostaviť zo zdravotných dôvodov, môže dôjsť k situácii, že stratí reálnu možnosť vykonať svoje volebné právo.
Právna úprava by mala zohľadňovať aj zmenu zdravotného stavu alebo iné objektívne okolnosti, ktoré môžu nastať po podaní žiadosti. Cieľom nie je umožniť duplicitné hlasovanie, ale zabezpečiť, aby administratívny mechanizmus neviedol k faktickému vylúčeniu voliča z hlasovania.

	KOZP
Komisárka pre osoby so zdravotným postihnutím
	O
	§ 21, 22
Táto pripomienka je zásadná.
K bodom 10. a 11. (§ 21 ods. 5 a § 22 ods. 7) - prístupné informácie, materiály a volebná miestnosť
Navrhujeme:
• Navrhujeme doplniť § 21 ods. 5 tak, aby ministerstvo zahraničných vecí a zastupiteľské úrady informovali voličov o hlasovaní na zastupiteľských úradoch v prístupných formátoch, zrozumiteľným spôsobom a prostredníctvom prístupných komunikačných prostriedkov.
• Navrhujeme doplniť § 22 ods. 7 tak, aby volebná miestnosť osobitného okrsku, informácia pre voliča, vzory hlasovacích lístkov, priestory na úpravu hlasovacích lístkov a organizačné podmienky hlasovania boli prístupné a použiteľné aj pre osoby so zdravotným postihnutím.
• Navrhujeme výslovne ustanoviť povinnosť zabezpečiť primerané úpravy pri komunikácii s voličom, pri orientácii vo volebnej miestnosti, pri úprave hlasovacieho lístka a pri zachovaní tajnosti hlasovania.

Odôvodnenie:
Prístupnosť volebného práva sa netýka iba samotnej možnosti hlasovať, ale aj možnosti získať informácie, zaregistrovať sa, dostať sa do volebnej miestnosti, porozumieť postupu hlasovania a vykonať hlasovanie dôstojne a tajne.
Ak zákon ustanovuje nové hlasovanie na zastupiteľských úradoch, mal by zároveň výslovne upraviť povinnosť zabezpečiť prístupnosť informácií, komunikačných prostriedkov a volebných priestorov. Bez tejto úpravy hrozí, že prístupnosť bude závisieť od individuálnych možností konkrétneho zastupiteľského úradu, a nie od zákonom garantovaného štandardu.

	KOZP
Komisárka pre osoby so zdravotným postihnutím
	O
	§ 24 ods. 7
Táto pripomienka je zásadná.
K bodu 12. (§ 24 ods. 7) - prenosná volebná schránka mimo územia Slovenskej republiky
Navrhujeme:
• Navrhujeme vypustiť navrhovanú vetu, podľa ktorej mimo územia Slovenskej republiky nie je možné hlasovať prostredníctvom prenosnej volebnej schránky.
• Ak nie je možné zabezpečiť hlasovanie prostredníctvom prenosnej volebnej schránky, navrhujeme ustanoviť inú primeranú alternatívu výkonu volebného práva pre voličov, ktorí sa pre zdravotné postihnutie alebo zdravotný stav nemôžu osobne dostaviť na zastupiteľský úrad.

Odôvodnenie:
Navrhovaná právna úprava výslovne vylučuje možnosť hlasovania prostredníctvom prenosnej volebnej schránky mimo územia Slovenskej republiky a zároveň neustanovuje žiadnu porovnateľnú alternatívnu formu hlasovania pre osoby, ktoré sa pre zdravotné postihnutie alebo zdravotný stav nemôžu osobne dostaviť na zastupiteľský úrad.
V dôsledku toho môže dôjsť k situácii, keď právo voliť zostane formálne zachované, ale jeho reálny výkon bude pre niektorých voličov fakticky znemožnený. Takáto právna úprava môže viesť k faktickému vylúčeniu časti osôb so zdravotným postihnutím z účasti na voľbách. 
Slovenská republika je podľa článku 29 Dohovoru OSN o právach osôb so zdravotným postihnutím povinná zabezpečiť osobám so zdravotným postihnutím možnosť účinne a plnohodnotne sa zúčastňovať na politickom a verejnom živote na rovnakom základe s ostatnými. Výkon volebného práva preto nesmie byť len formálne garantovaný, ale musí byť aj reálne dostupný a vykonateľný.
Z uvedených dôvodov navrhujeme zachovať možnosť hlasovania prostredníctvom prenosnej volebnej schránky alebo ustanoviť inú primeranú alternatívu výkonu volebného práva pre voličov, ktorí sa z objektívnych dôvodov nemôžu osobne dostaviť na zastupiteľský úrad.

	KOZP
Komisárka pre osoby so zdravotným postihnutím
	O
	§ 59, 60
Táto pripomienka je zásadná.
K bodu 42. (§ 59 a § 60) - voľby do Národnej rady Slovenskej republiky
Navrhujeme:
• Navrhujeme zachovať možnosť voľby poštou pre voličov zdržiavajúcich sa v zahraničí vo voľbách do Národnej rady Slovenskej republiky, alebo ustanoviť inú rovnocennú a dostupnú alternatívnu formu hlasovania pre voličov, ktorí sa pre zdravotné postihnutie alebo zdravotný stav nemôžu osobne dostaviť na zastupiteľský úrad.
• V § 59 navrhujeme doplniť možnosť podať žiadosť o hlasovanie na zastupiteľskom úrade aj iným prístupným spôsobom než výlučne elektronicky, v súlade s pripomienkou k § 11a ods. 2 a § 11b.
• V § 60 navrhujeme doplniť výslovnú povinnosť okrskovej volebnej komisie utvorenej pre osobitný okrsok a zastupiteľského úradu zabezpečiť pri hlasovaní primerané úpravy pre osoby so zdravotným postihnutím.

Odôvodnenie:
Navrhované znenie § 59 a § 60 nahrádza doterajší mechanizmus hlasovania poštou systémom žiadosti a osobného hlasovania na zastupiteľskom úrade. Pri časti voličov so zdravotným postihnutím však osobná účasť na zastupiteľskom úrade nemusí byť reálne možná. Zmena spôsobu hlasovania zo zahraničia nesmie viesť k tomu, že skupina voličov, ktorá doteraz mohla svoje volebné právo vykonať poštou, bude po novom odkázaná výlučne na osobnú účasť v mieste, ktoré je pre ňu nedostupné.
Návrh zároveň vyžaduje úspešné overenie totožnosti, uvedenie e-mailovej adresy a jej overenie do jednej hodiny od odoslania výzvy, pričom konečná lehota na podanie žiadosti je 40 dní pred dňom konania volieb.
Takéto nastavenie môže predstavovať významnú prekážku pri výkone volebného práva pre osoby so zrakovým, telesným, kombinovaným, intelektovým alebo psychosociálnym postihnutím, pre osoby so slabšími digitálnymi zručnosťami, dlhodobo choré osoby, ako aj pre osoby odkázané na pomoc inej osoby alebo zabezpečujúce starostlivosť o osobu so zdravotným postihnutím. Výlučne elektronická registrácia bez dostupnej alternatívy môže mať za následok faktické znemožnenie výkonu volebného práva niektorým pri hlasovaní v zahraničí.

	KOZP
Komisárka pre osoby so zdravotným postihnutím
	O
	§ 106a, 106b, 107a
Táto pripomienka je zásadná.
K bodu 51. (§ 106a, § 106b) a k bodu 55. (§ 107a) - voľby prezidenta Slovenskej republiky
Navrhujeme:
• Navrhujeme doplniť do ustanovení upravujúcich hlasovanie na zastupiteľskom úrade vo voľbách prezidenta Slovenskej republiky povinnosť zabezpečiť prístupnosť registrácie, komunikácie a samotného hlasovania pre osoby so zdravotným postihnutím.
• V § 106b navrhujeme umožniť podanie žiadosti o hlasovanie na zastupiteľskom úrade aj iným prístupným spôsobom ako výlučne elektronicky.
• V § 107a navrhujeme doplniť povinnosť zabezpečiť primerané úpravy pri hlasovaní na zastupiteľskom úrade a dostupnú alternatívu pre voličov, ktorí sa pre zdravotné postihnutie alebo zdravotný stav nemôžu osobne dostaviť.

Odôvodnenie:
Návrh rozširuje možnosť hlasovania zo zahraničia aj na voľby prezidenta Slovenskej republiky. Rozšírenie volebného práva je potrebné hodnotiť pozitívne, avšak musí byť vykonané spôsobom, ktorý je reálne dostupný aj pre osoby so zdravotným postihnutím.
Ak bude možnosť hlasovania zo zahraničia viazaná výlučne na elektronickú žiadosť a osobnú účasť na zastupiteľskom úrade, môže byť pre časť voličov len formálne garantovaná, bez reálnej možnosti jej využitia. Návrh zároveň vyžaduje úspešné overenie totožnosti, uvedenie e-mailovej adresy a jej overenie do jednej hodiny od odoslania výzvy, pričom lehota na podanie žiadosti uplynie 40 dní pred dňom konania volieb. Takéto nastavenie môže predstavovať významnú prekážku pri výkone volebného práva pre osoby so zrakovým, telesným, kombinovaným, intelektovým alebo psychosociálnym postihnutím, osoby so slabšími digitálnymi zručnosťami, dlhodobo choré osoby, ako aj osoby odkázané na pomoc inej osoby alebo zabezpečujúce starostlivosť o osobu so zdravotným postihnutím. Právna úprava by preto mala obsahovať mechanizmy zabezpečenia prístupnosti a primeraných úprav, ktoré umožnia skutočný výkon volebného práva aj osobám, ktoré nemôžu uvedené podmienky splniť z objektívnych dôvodov.

	KOZP
Komisárka pre osoby so zdravotným postihnutím
	O
	§ 207, 208
Táto pripomienka je zásadná.
K bodu 67. (§ 207 a § 208) - referendum
Navrhujeme:
• Navrhujeme zachovať možnosť voľby poštou v referende pre voličov zdržiavajúcich sa v zahraničí alebo ustanoviť inú rovnocennú a dostupnú alternatívnu formu hlasovania pre osoby, ktoré sa pre zdravotné postihnutie alebo zdravotný stav nemôžu osobne dostaviť na zastupiteľský úrad.
• V § 207 navrhujeme doplniť možnosť podať žiadosť o hlasovanie na zastupiteľskom úrade aj iným prístupným spôsobom ako výlučne elektronicky.
• V § 208 navrhujeme doplniť povinnosť zabezpečiť prístupné podmienky hlasovania a primerané úpravy pri výkone hlasovania na zastupiteľskom úrade.

Odôvodnenie:
Rovnako ako pri voľbách do Národnej rady Slovenskej republiky a voľbách prezidenta Slovenskej republiky, aj pri referende je potrebné zabezpečiť, aby zmena spôsobu hlasovania zo zahraničia neviedla k faktickému vylúčeniu voličov, ktorí sa nemôžu dostaviť na zastupiteľský úrad alebo nemôžu samostatne využiť elektronickú registráciu.

	KOZP
Komisárka pre osoby so zdravotným postihnutím
	O
	Celému materiálu
Táto pripomienka je zásadná.
Spoločné odôvodnenie pripomienok
Slovenská republika je od roku 2010 viazaná Dohovorom OSN o právach osôb so zdravotným postihnutím, ktorý v článku 29 ukladá štátu povinnosť zabezpečiť osobám so zdravotným postihnutím možnosť účinne a plnohodnotne sa zúčastňovať na politickom a verejnom živote na rovnakom základe s ostatnými. 
Volebné postupy, zariadenia, informácie a materiály musia byť prístupné, zrozumiteľné a použiteľné aj pre osoby so zdravotným postihnutím. Súčasťou tejto povinnosti je aj prijímanie primeraných úprav, ktoré odstránia prekážky brániace reálnemu výkonu volebného práva.
Výbor OSN pre práva osôb so zdravotným postihnutím vo svojich odporúčaniach v bode 78. Slovenskej republike zároveň odporučil zabezpečiť prístupný volebný systém umožňujúci všetkým osobám so zdravotným postihnutím efektívne uplatňovať svoje volebné práva.
Aj judikatúra Európskeho súdu pre ľudské práva zdôrazňuje, že pri volebných právach nestačí sledovať iba formálnu existenciu možnosti hlasovať. Rozhodujúce je aj to, či je toto právo naozaj reálne vykonateľné v konkrétnych podmienkach a bez diskriminačných prekážok. Ak teda štát zmení systém hlasovania zo zahraničia, musí súčasne dbať na to, aby takáto zmena neviedla k novému vylúčeniu osôb so zdravotným postihnutím z verejného a politického života.
Volebné právo nesmie zostať iba formálne zachované, ale musí byť reálne vykonateľné.

	MFSR
Ministerstvo financií Slovenskej republiky
	Z
	Celému materiálu
Návrhom sa zavádza nový spôsob hlasovania voličov – štátnych občanov Slovenskej republiky, ktorí nemajú trvalý pobyt na území Slovenskej republiky, aj ktorí majú trvalý pobyt na území Slovenskej republiky, avšak sa dočasne, napríklad z dôvodu výkonu zamestnania, či štúdia, zdržiavajú mimo jej územia, spočívajúci vo voľbe na zastupiteľských úradoch Slovenskej republiky v zahraničí. Zámerom je umožniť namiesto voľby poštou hlasovanie na zastupiteľských úradoch vo voľbách do Národnej rady SR, ako aj vo voľbách prezidenta SR. Hlasovanie na zastupiteľských úradoch v zahraničí sa navrhuje realizovať za rovnakých podmienok, ako hlasovanie vo volebnej miestnosti na území Slovenskej republiky – pod dohľadom okrskovej volebnej komisie utvorenej pre osobitný volebný okrsok. Navrhuje sa aj zmena nastavenia výpočtu výšky volebnej kaucie pre voľby do Národnej rady SR a pre voľby do Európskeho parlamentu z fixnej sumy 17 000 eur, resp. 1 700 eur na sumu, ktorá sa bude odvíjať od výšky priemernej nominálnej mesačnej mzdy v hospodárstve Slovenskej republiky. 

V Analýze vplyvov na rozpočet verejnej správy, na zamestnanosť vo verejnej správe a financovanie návrhu je vyčíslený pozitívny aj negatívny vplyv na rozpočet verejnej správy, pričom sa uvádza, že tieto finančné prostriedky bude treba zabezpečiť zvýšením limitov výdavkov dotknutej kapitoly na príslušné rozpočtové roky. Rozpočtovo nekrytý vplyv (výdavky) je vyčíslený v sume 427 938 eur na rok 2027 a v sume 722 293 eur na rok 2029. Pozitívny vplyv na štátny rozpočet vyplývajúci zo zmeny spôsobu výpočtu sumy volebnej kaucie je vyčíslený v sume 295 400 eur na rok 2027 a v sume 33 760 eur na rok 2029. V súvislosti s rozpočtovo nekrytým vplyvom na rozpočet verejnej správy podotýkame, že v rozpočte kapitoly Všeobecná pokladničná správa na roky 2027 až 2029 nie sú na uvedený účel alokované prostriedky. V súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov žiadame v predkladacej správe uviesť návrhy na úhradu zvýšených výdavkov. Zároveň uvádzame, že je potrebné dodržiavať celkový limit verejných výdavkov na príslušný rozpočtový rok schválený uznesením Národnej rady SR č. 1211 z 21. októbra 2025.

	MIRRI SR
Ministerstvo investícií, regionálneho rozvoja a informatizácie Slovenskej republiky
	O
	K Doložke vybraných vplyvov - Analýze vplyvov na informatizáciu spoločnosti.
Doložku vybraných vplyvov – Analýzu vplyvov na informatizáciu spoločnosti odporúčame primerane upraviť podľa odôvodnenia.

Odôvodnenie: Do bodu 6.2. Analýzy vplyvov na informatizáciu spoločnosti odporúčame uviesť kód k uvedenému informačnému systému v súlade s Jednotnou metodikou na posudzovanie vybraných vplyvov, ktorý predkladateľ neuviedol.

	MPRVSR
Ministerstvo pôdohospodárstva a rozvoja vidieka Slovenskej republiky
	O
	Všeobecná časť dôvodovej správy
V tretej vete štvrtého odseku všeobecnej časti dôvodovej správy navrhujeme nahradiť slovo "Slovensku" slovom "Slovenskou".

Odôvodnenie:

Gramatická úprava.

	MVSR
Ministerstvo vnútra Slovenskej republiky
	O
	K doložke vybraných vplyvov - Analýza vplyvov na služby verejnej správy pre občana
Predkladateľom navrhujeme vypracovať a doplniť Analýzu vplyvov na služby verejnej správy pre občana.

Odôvodnenie:

Nakoľko predkladatelia v doložke vybraných vplyvov vyznačili pozitívny vplyv na služby verejnej správy pre občana a v sprievodnej dokumentácii príslušná analýza absentuje, považujeme za potrebné tieto chýbajúce údaje doplniť.

	MZVEZ SR
Ministerstvo zahraničných vecí a európskych záležitostí Slovenskej republiky
	O
	Celému materiálu
Finančné krytie dopadov vyplývajúcich z materiálu bude potrebné riešiť v rámci štandardného procesu v čase volieb.

	PMÚSR
Protimonopolný úrad Slovenskej republiky
	O
	Celému materiálu
bez pripomienok

	UOOU SR
Úrad na ochranu osobných údajov Slovenskej republiky
	O
	K čl. I § 49a a § 100
Žiadame doplniť ustanovenie upravujúce dobu uchovávania osobných údajov ako aj spôsob výmazu a likvidácie osobných údajov o členoch osobitnej okresnej volebnej komisie a okrskovej volebnej komisie utvorenej pre osobitný okrsok a ich náhradníkoch po uplynutí doby nevyhnutnej na splnenie účelu spracúvania.


Odôvodnenie: V súlade s čl. 5 ods. 2 písm. e) Nariadenia Európskeho parlamentu a Rady (EÚ) 2016/679 osobné údaje musia byť uchovávané vo forme, ktorá umožňuje identifikáciu dotknutých osôb najviac dovtedy, kým je to potrebné na účely na ktoré sa osobné údaje spracúvajú. Návrh zákona v súčasnom znení neupravuje dobu uchovávania osobných údajov ani mechanizmus ich výmazu po zániku účelu spracúvania, čo môže byť v rozpore so zásadou minimalizácie uchovávania osobných údajov.

Túto pripomienku považujeme za zásadnú.

	ÚJDSR
Úrad jadrového dozoru Slovenskej republiky
	O
	Celému materiálu
Bez pripomienok.

	ÚPVSR
Úrad priemyselného vlastníctva Slovenskej republiky
	O
	Celému materiálu
Bez pripomienok.

	ÚVO
Úrad pre verejné obstarávanie
	O
	Celému materiálu
Bez pripomienok.

	ŠÚSR
Štatistický úrad Slovenskej republiky
	O
	Celému materiálu
Bez pripomienok.

	MHSR
Ministerstvo hospodárstva Slovenskej republiky
	
	Odoslané bez pripomienok

	MINCRS
Ministerstvo cestovného ruchu a športu Slovenskej republiky
	
	Odoslané bez pripomienok

	MKSR
Ministerstvo kultúry Slovenskej republiky
	
	Odoslané bez pripomienok

	MOSR
Ministerstvo obrany Slovenskej republiky
	
	Odoslané bez pripomienok

	MPSVRSR
Ministerstvo práce, sociálnych vecí a rodiny Slovenskej republiky
	
	Odoslané bez pripomienok

	MSSR
Ministerstvo spravodlivosti Slovenskej republiky
	
	Odoslané bez pripomienok

	MZSR
Ministerstvo zdravotníctva Slovenskej republiky
	
	Odoslané bez pripomienok

	MŠVVaMSR
Ministerstvo školstva,výskumu,vývoja a mládeže Slovenskej republiky
	
	Odoslané bez pripomienok

	MŽPSR
Ministerstvo životného prostredia Slovenskej republiky
	
	Odoslané bez pripomienok



Vznesené hromadné pripomienky
	Subjekt
	Podporo-
vatelia
	Pripomienka

	K materiálu neboli pridané hromadné pripomienky.

